text: X I I.
  Rempub. autem optimis artibus composuit & administravit, nisus omni modo, ne quem novi status poeniteret. Imprimis autem pleraque, ut ait Suetonius, pessimi exempli correxit, quae in perniciem publicam, aut ex consuetudine licentiaque bellorum civilium duraverant, aut per pacem etiam exstiterant. Ac id quidem non uno ictu, sed paullatim. quemadmodum enim natura infirmitatis humanae, ita etiam in emendanda corrupta Rep., tardiora esse debent remedia, quam mala, Qui omnia pariter & statim sublata vult, plerumque non tollit ea, sed auget. Augustus in primo aditu Principatus habebat quidem jam potestatem jubendi ea omnia, quae vellet, sed nondum prohibendi ea omnia, quae nollet. Longe enim majus est prohibere aliquid posse, quam jubere. Itaque identidem Principibus rerum in administratione Reip. cogitandum est, plures jubere omnia posse, quàm prohibere.